Krasnoznamensk (Moskvan agj)

**Krasnoznamensk** () om Venäman lidn, lidnümbrik da SATÜ Moskvan agjan keskuzpalan suvipäivlaskmas. Kosmoslendusiden dublirui ohjastuzkeskuz radab lidnas, se-žo keskuz om päine valdkundan kaičendsarakon täht.

## Istorii
Eländpunktan aluz om pandud vl 1950 kuti žilo *Golicino-2*-nimitusenke Sidorovskoje-žilonno, konz edahaižen aviacijan radiokeskuz radoi jo Sidorovskojes. Kätihe sauptud radnikžiloks vl 1977 peitol'ženke *Krasnoznamensk*-nimenke, oficialine nimituz jäi edeližeks. Radnikžilo sai lidnan statusad vn 1981 14. päiväl sügüz'kud. Udesnimitihe nügüdläižikš oficialižešti vl 1994.

Krasnoznamensk šingotase kaičendsarakon i tedotehmištol'žen kompleksan edheotandoil, mugažo plastikkartoiden edheotand i likörvintegim ratas lidnas.

## Geografijan andmused

Lidn sijadase Odincovon i Naro-Fominskan lidnümbrikoiden keskes, 200 m ü.m.t. keskmäižel korktusel.

Matkad Moskvhasai (Uz' Moskv) om kaks' kilometrad suvipäivnouzmha, Moskvan rengazavtotehesai — 27 km pohjoižpäivnouzmha. Lähembaižed lidnad (orhal) oma Aprelevk (raudtestancii) nelläs kilometras suvhe i Golicino (raudtestancii) ühtes kilometras lodeheze.

«Vaugedvenäma»-avtote (M1-trass) om lidnan pohjoižröunaks. Moskvan agjan pen' rengazavtote (A107-trass) mäneb ühtes..kahtes kilometras päivlaskmha lidnaspäi.

## Tobmuz
Krasnoznamensk om lidnümbrikon üks'jäižeks eländpunktaks. Lidnfartaloiden pind om 6,09 km².

Lidnümbrikon tobmuden pämez' om sen Administracijan pämez'. Edeližed lidnan Administracijan pämehed oma Aleksandr Kondraštin (vn 2022 uhoku-sügüz'ku), Viktorija Kovalenko (kül'mku 2018 — eloku 2022), Oleg Maruškin (keväz'ku 2017 — kül'mku 2018). Lidnümbrikon Deputatoiden nevondkundan ezimez' om Aleksandr Mostkovoi vn 2019 keväz'kuspäi. Edeližed lidnan nevondkundan ezimehed oma Andrei Il'jin (sulaku 2016 — kül'mku 2018), Mihail Sapunov (radoi vn 2015 tal'vkuhusai).

## Eläjad
Vl 1996 lidnan ristitišt oli 25 300 eläjad, vl 2002 — 28 044 eläjad. Vn 2010 Venäman rahvahanlugemižen mödhe lidnan eläjiden lugu oli 36 103 ristutud, vn 2021 — 43 868 ristitud. Kaik 41 287 eläjad oli lidnas vl 2017. Kaikiš suremb lidnan ristitišt om nügüd'. Kanzad Pleseck- i Baikonur-kosmodromoišpäi sirtas lidnha valdkundaližen programan mödhe.

Rahvahad (ozutadud rahvahudenke vl 2010): venälaižed — 88,4 %, ukrainalaižed — 5,9 %, vaugedvenälaižed — 1,9 %, armenijalaižed — 1,0 %, toižed rahvahad — 2,8 %.

Ortodoksižen hristanuskondan kaks' pühäpertid oma avaitud lidnas: ph. Mikulai-arhangelan jumalanpert' (om saudud vll 2014−2016) i Tozioiktan Lazarin časoun'.

## Openduz
Lapsiden opendusen aluzkundad oma ühesa nimitadud i nomeruidud päivkodid (nomer 1..9), keskškol nomer 4, kaks' gimnazijad (nomer 1 i 2), licei nomer 1, lapsiden da norišton sädamižen šingotesen keskuz, norišton joudan keskuz, čomamahtoiden škol (ende muzikškol), ümbrikon sportškol.

Privatine Krasnoznamenskan lidnalaine kolledž, valdkundaližen Odincovon tehnikuman filial i Moskvan privatižen finansiž-tehmištol'žen «Sinergii»-universitetan regionaline palakund oma lidnan professionaližen opendusen aluzkundoikš.

## Galerei

KPP Krasnoznamensk.jpg|Krasnoznamenskan kontrol'punkt (2006)
Krasnoznamensk Administration1.jpg|Lidnümbrikon tobmuden sauvuz (heinku 2024)
Никольская церковь (Краснознаменск).jpg|Ph. Mikulai-čudonsädajan jumalanpert' ani lidnan päivlaskmaižen röunan taga, vn 2007 nägu
Krasnoznamennaya.jpg|Mirun torg vl 2004
Гостиница «Подснежник» (Краснознаменск).jpg|*Podsnežnik*-adivpert' (2007, «Lumikelloine»)
ДК «Космос» и памятник Ленину (Краснознаменск).jpg|«Kosmos»-kul'turkeskuz (vn 2007 olend)
Центр развития детей и юношей (Краснознаменск).jpg|Lapsiden da norišton šingotesen keskuz (2007)


## Homaičendad


## Irdkosketused
* Lidnümbrikon tobmuden aluzkundoiden oficialine sait (''краснознаменск-зато.рф'').